陳大監用賞梅韻以贈依韵酬之
作者：王十朋
朝代：宋

paragraphs: 潁川丈人賢矣哉，青眼喜爲清流開。
詩章翰墨兩奇絕，筆下一字無塵埃。
品題人物奬後進，搢紳樂善公爲魁。
東嘉賤子生太晚，猶幸識此真人才。
朅來西游也不惡，錦囊所得俱瓊瑰。
區區科第何足道，此行似爲詩篇來。
客中拜貺更重複，丙穴魚及郫筒杯。
寒鄉故舊問歸橐，首言带得公詩回。